《寄题似楼赠房考李时言》
明代·皇甫汸

建溪百折径千重，上有精庐敞碧峰。尽讶楼台开翡翠，多言阁道倚芙蓉。

平临岛屿偏宜月，俯瞰烟霏半在松。仙客好居时独往，大夫能赋几相从。

静中名理虚为指，物外行藏幻是踪。旧日李膺门下士，闽云南望忆登龙。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。